Mi ghöört doch no öppe: I bi im Schwick wider daa. Oder: Si isch win e Schwick verbiglüffen u het nid linggs u nid rächts gluegt. Mir wüsse, das dr Usdruck im Schwick «schnäu» oder «gleitig» meint.  Aber vo woo chunt er u was meint ds Wort Schwick eigetlech? Daas wett d Hanni Marthaler vo Jegischtoorf wüsse, u drum han i von eren e Brief überchoo mit dr Bitt, i söu eres erklääre. Das machen i gäärn, o wen is nid grad im Schwick zwägbringe.